Juleaften kommer tusindvis af børn til at iføre sig deres nye gave — et fitnessarmbånd ved navn Vívofit Jr. Vel at mærke, hvis deres forældre har været så heldige at få fingrene i det. Matas og Elgiganten har meldt alt udsolgt for længe siden. Og hvis man skal tro hjemmesiden Pricerunner, så er fitnessarmbåndet en af mest populære julegaver under træet i år.

Vívofit Jr. er lavet til at sidde på barnets håndled døgnet rundt, så det kan måle, hvor meget barnet bevæger sig og sover. Batteriet holder i et år, og det er vandtæt, så barnet behøver aldrig at tage det af. Informationerne fra armbåndet bliver automatisk synkroniseret med forældrenes telefoner, så de kan følge med i, hvor mange skridt barnet har taget og om de sover nok.

Producenten lover også, at de kan slippe for diskussioner med barnet, fordi »forældre kan tildele daglige opgaver fra smartphone-appen, og børn kan se på deres armbånd, at de har nye opgaver at udføre. Perfekt for børn, der har brug for en påmindelse om at børste deres tænder og rede deres seng«, som der står i reklamen for armbåndet.